《游曹溪参六祖》
明代·袁崇焕

虞帝南游时，此地几陵谷。黄梅證道归，此事非变局。

即今南华源，已接西天竺。顿门从此开，信衣不必续。

在俗已成僧，宁择菜与肉。风幡未足疑，在猎心无逐。

何须转法华，自性无不足。我来礼金身，恍惚旧眷属。

四十未有期，已失初面目。剑树狎如家，爱河湛且浴。

非尽还是非，愈解愈桎梏。骑驴更觅驴，失鹿还梦鹿。

无边是苦海，有底非黑狱。我性自贪顽，他尘岂淫酷。

以兹烦恼因，电光空仆仆。如控恶毒龙，岂但难把捉。

愿师大慈悲，更与同人勖。

作者简介：（1584—1630）明广东东莞人，一说广西藤县人，字元素。万历四十七年进士。授邵武知县。天启初擢兵部职方司主事。超擢佥事，监关外军，筑宁远城，配置西洋大炮。天启六年，击退后金努尔哈赤进攻，升辽东巡抚。次年，击退皇太极进攻，时称“宁锦大捷”。以不为魏忠贤所喜，乞休归。崇祯元年召还，以兵部尚书兼右副都御史，督师蓟辽。二年，后金兵入关，威胁北京，崇焕千里赴援。崇祯帝中反间计并听信谗言，以谋叛罪下崇焕狱，磔死。有《袁督师遗集》。